มันนี่ทูเดย์
บาทอ่อนค่าสุดรอบ 3 เดือน
11 ต.ค. 2559

บาทอ่อนค่าสุดรอบ 3 เดือน
นักค้าเงินธนาคารพาณิชย์ กล่าวว่า ค่าเงินบาทวันที่ 10 ต.ค.ที่ผ่านมา เคลื่อนไหวกลับมาอยู่ในระดับเหนือ 35 บาท/เหรียญสหรัฐได้สำเร็จ โดยปิดตลาดช่วงเย็นที่ 35.08 บาท/เหรียญสหรัฐ หรืออ่อนค่า 0.58% เมื่อเทียบกับช่วงเช้าที่เปิดตลาด 34.86 บาท/เหรียญสหรัฐ และระหว่างวันอ่อนค่าสุด 35.10 บาท/เหรียญสหรัฐ อ่อนค่าสุดในรอบ 3 เดือน จากแรงซื้อเงินเหรียญสหรัฐ เนื่องจากนักลงทุนต่างชาติขายสุทธิในตลาดพันธบัตรไทย 1.1 หมื่นล้านบาท 
กยศ.ขยายเวลาปิดบัญชีหนี้
น.ส.ฑิตติมา วิชัยรัตน์ ผู้จัดการกองทุน กยศ. เปิดเผยว่า คณะกรรมการกองทุนมีมติให้ขยายเวลามาตรการจูงใจแก่ผู้กู้ยืมที่มาชำระหนี้ปิดบัญชี ไปจนถึงวันที่ 31 ธ.ค. 2559 จากเดิมที่สิ้นสุดวันที่ 30 ก.ย.ที่ผ่านมา โดยจะมีการลดเบี้ยปรับ 100% ให้แก่ผู้กู้ยืมที่มีหนี้ค้างชำระและมาชำระหนี้ปิดบัญชีทั้งจำนวน และจะมีการคืนเงินตอบแทน 3% สำหรับผู้กู้ที่ไม่ค้างชำระหนี้และมาชำระหนี้ปิดบัญชีทั้งจำนวน สอบถามเพิ่มเติมได้ที่โทร. 02-016-4888